Druga knjiga ljetopisa (Šarić)/Glava 11.
1 Čim Roboam dođe u Jerusalem, podiže kuću Judinu i Benjaminovu, sto i osamdeset tisuća odabranih ratnika, da zavojšte na Izraela, da natrag dobiju kraljevstvo za Roboama. 

2 Tada dođe riječ Gospodnja Šemaji, čovjeku Božjemu, ovako: 

3 "Javi Roboamu, sinu Salomonovu, kralju Judinu, i svim sinovima Izraelovim u Judi i Benjaminu ovo: 

4 Ovako veli Gospod: "Ne izlazite i ne bijte se s braćom svojom! Svaki neka se vrati svojoj kući, jer sam ja naredio tako da bude." Oni poslušaše zapovijed Gospodnju, vratiše se i ne otidoše proti Jeroboamu. 

5 Tako ostade Roboam u Jerusalemu i dade sagraditi tvrde gradove u zemlji Judinoj. 

6 Sagradi gradove tvrde Betlehem, Etam, Tekou, 

7 Bet-Zur, Sokoh, Adulam, 

8 Gat, Marešu, Zif, 

9 Adoraim, Lakiš, Azeku, 

10 Zorah, Ajalon i Hebron, 

11 I učini od njih jake tvrđave, namjesti nad njima zapovjednike i postavi u njih spremišta za hranu, ulje i vino, 

12 I u svaki grad štitove i koplja. Tako ih učini veoma jakima i držao je Judu i Benjamina čvrsto u svojoj ruci. 

13 Svećenici i Leviti iz svega Izraela nađoše se kod njega iz svih krajeva svojih 

14 Leviti naime ostaviše pašnjake svoje i posjed svoj i iseliše se u Judu i Jerusalem, jer ih je Jeroboam sa sinovima svojim bio skinuo kao svećenike Gospodnje 

15 I postavio sebi svećenike za službu na visinama, za jarce i telad, što ih je načinio. 

16 Njima se pridružiše iz svih plemena Izraelovih oni, koji su iskrenim srcem štovali Gospoda, Boga Izraelova. Oni dođoše u Jerusalem da žrtvuju Gospodu, Bogu otaca svojih. 

17 Tako utvrdiše kraljevstvo Judino i učvrstiše Roboama, sina Salomonova, u njegovoj vlasti za tri godine; jer za tri godine hodili su putovima Davidovim i Salomonovim. 

18 Roboam uze sebi za žene Mahalatu, kćer Jerimota, sina Davidova, i Abihailu, kćer Eliaba, sina Jesejeva. 

19 Ova mu rodi sinove Jeuša Šemarju i Zahama. 

20 Poslije nje oženi se Maakom, kćerju Absalomovom. Ova mu rodi Abiju, Ataja, Zizu i Šelomita. 

21 Roboam je ljubio Maaku, kćer Absalomovu, većma negoli sve druge svoje žene i inoče. On je naime bio uzeo osamnaest žena i šezdeset inoča, koje mu rodiše dvadeset i osam sinova i šezdeset kćeri. 

22 Tada Roboam postavi Abiju, sina Maakina, obiteljskim poglavarom, knezom među braćom njegovom; jer ga je htio učiniti kraljem. 

23 I mudro pritom radeći razmjesti sve sinove svoje po svim krajevima Judinim i Benjaminovim, po svim tvrdim gradovima, i dade im hrane izobilja i isprosi im mnogo žena. 

Druga knjiga ljetopisa (Šarić)